ΓΡΑΠΤΗ ΕΡΩΤΗΣΗ E-2306/98

υποβολή: Helwin Peter (PSE) , Hiltrud Breyer (V) και Doris Pack (PPE) προς την Επιτροπή

(22 Ιουλίου 1998)

Θέμα: Νομοθετικές διατάξεις των κρατών μελών της ΕΕ που διέπουν θέματα γάμου, οικογενειακού δικαίου, σχέσεων γονέων και τέκνων και διαζυγίου

1. Ο αριθμός των γάμων που τελούνται μεταξύ υπηκόων διαφόρων κρατών μελών της ΕΕ αυξάνεται. Σε όλα τα κράτη μέλη ισχύουν διαφορετικές νομοθετικές διατάξεις για την σύναψη γάμου και το οικογενειακό δίκαιο οι οποίες δεν έχουν έως τώρα αναγνωριστεί αμοιβαίως και περιορίζουν αισθητά την ελεύθερη κυκλοφορία των πολιτών της ΕΕ. Για παράδειγμα, στη Γερμανία δεν είναι δυνατόν να τελεστεί γάμος αν δεν προσκομιστεί πιστοποιητικό καταγωγής. Ωστόσο, μια Γαλλίδα που πρόκειται να παντρευτεί μπορεί να ζητήσει μόνον την έκδοση πιστοποιητικού προέλευσης στη χώρα της. Δεν υπάρχει σε επίπεδο ΕΕ ρύθμιση για την αναγνώριση της αντιστοιχίας του εγγράφου αυτού. Κατά συνέπεια, απαιτούνται υπέρογκες γραφειοκρατικές διατυπώσεις. Με ποιό τρόπο έχει έως τώρα ασχοληθεί η Επιτροπή με το πρόβλημα των μη εναρμονισμένων διατυπώσεων για θέματα σύναψης γάμου και οικογενειακού δικαίου; Σε ποιά αποτελέσματα έχουν καταλήξει οι προσπάθειές της;

2. Οι πράξεις διαζυγίου μεταξύ πολιτών της ΕΕ επίσης δεν αναγνωρίζονται από άλλα κράτη μέλη. Ένα ζεύγος γερμανο-ιταλών που έχει χωρίσει επίσημα στη Γερμανία δεν θεωρείται αυτόματα ως διαζευχθέν στην Ιταλία. Τα εκ του γάμου προερχόμενα τέκνα φέρουν οπωσδήποτε το όνομα του πατέρα πράγμα που ενδέχεται να δημιουργήσει προβλήματα όταν συγκατοικούν με τη μητέρα η οποία χρησιμοποιεί το όνομα γένους της, δηλαδή διαφορετικό όνομα από τα παιδιά της. Τι δυνατότητες υπάρχουν, κατά την κρίση της Επιτροπής για να επιτευχθεί η αμοιβαία αναγνώριση των διαφορετικών ρυθμίσεων στα κράτη μέλη;

3. Οι υπάλληλοι των ληξιαρχείων συχνά δεν γνωρίζουν τις νομοθετικές διατάξεις που ισχύουν σε άλλα κράτη μέλη και έχουν εκφράσει την ανάγκη να ενημερωθούν επί ειδικών θεμάτων. Σε ποιό βαθμό θεωρεί η Επιτροπή σκόπιμη την έκδοση ενός ενημερωτικού δελτίου της ΕΕ και την εξασφάλιση δυνατοτήτων εξειδικευμένης επιμόρφωσης; Προτίθεται η Επιτροπή να υποστηρίξει οικονομικά τέτοιου είδους δυνατότητες;

Απάντηση της κας Gradin εξ ονόματος της Επιτροπής

(8 Οκτωβρίου 1998)

1. Η Επιτροπή αναφέρει ότι δεν έλαβε καμμία πρωτοβουλία όσον αφορά το ουσιαστικό δίκαιο που εφαρμόζεται στο οικογενειακό δίκαιο. Η έναρξη ισχύος της συνθήκης του Άμστερνταμ θα επιτρέψει στην Επιτροπή να λάβει, εάν χρειασθεί, πρωτοβουλίες στον τομέα αυτόν.

2. Όσον αφορά την αναγνώριση των διαζυγίων που εκδίδονται σε άλλο κράτος μέλος, το Συμβούλιο Δικαιοσύνη και Εσωτερικές Υποθέσεις ενέκρινε πρόσφατα σύμβαση για τη δικαιοδοσία, την αναγνώριση και την εκτέλεση των αποφάσεων σε οικογενειακές υποθέσεις (σύμβαση "Βρυξέλλες ΙΙ"). Η σύμβαση αυτή, που πρέπει ακόμη να επικυρωθεί από τα κράτη μέλη προβλέπει συγκεκριμένα ότι μία απόφαση διαζυγίου που εκδίδεται σε ένα κράτος μέλος επιτρέπει την τροποποίηση των μητρώων ληξιαρχικών πράξεων που τηρούνται σε άλλο κράτος μέλος χωρίς να καταστεί απαραίτητη η προσφυγή σε οιαδήποτε διαδικασία. Η σύμβαση αυτή δεν προβλέπει αντιθέτως καμία διάταξη για το θέμα του αν τα κοινά παιδιά θα φέρουν το όνομα του πατέρα ή της μητέρας, επειδή το θέμα αυτό διέπεται από το ιδιωτικό διεθνές δίκαιο του δικαστή που έχει επιληφθεί της υποθέσεως.

3. Όσον αφορά την ενημέρωση των υπαλλήλων των ληξιαρχείων, αυτό αποτελεί πρώτα απ' όλα αρμοδιότητα των κρατών μελών. Ωστόσο, η Επιτροπή υπενθυμίζει ότι το πρόγραμμα Grotius τής επιτρέπει να ενισχύσει, οικονομικά, σχέδια που της υποβάλλονται από τους επαγγελματίες του νομικού κλάδου που έχουν ως αντικείμενο τη βελτίωση των γνώσεών τους σχετικά με την νομική ή δικαστική πραγματικότητα των λοιπών κρατών μελών.